Lucio Tarquinio Prisco

Lucio Tarquinio Prisco, o Tarquinio le Vetere, esseva le legendari quinte rege de Roma e le prime de su dynastia etrusc. Ille regnava durante trenta-octo annos. Tarquinio expandeva le potentia roman per conquestas militar e grande constructiones architectonic. Su sposa esseva le prophetessa Tanaquil.

Non multo es cognite sur le prime vita de Lucio Tarquinio Prisco. Secundo Tito Livio, Tarquinio veniva de Etruria. Livio affirma que su nomine etrusc original esseva Lucumo, sed proque iste parola es le forma latinisate de "lauchume" (rege), il ha ration pro creder que su nomine e su titulo esseva confundite in le tradition official. Post heredar le fortuna total de su patre, Lucio tentava obtener un cargo politic. Tamen, ille esseva prohibite de facer lo in Tarquinii a causa del origine de su patre, Demarato, qui veniva del citate grec de Corintho. Pro iste ration, su sposa Tanaquil lo consiliava lassar Etruria e transversar se a Roma.

Le legenda dice que, a su arrivata a Roma in un carro, un aquila prendeva su cappello e depost lo retornava a su capite. Tanaquil, qui esseva experte in prophetia, interpretava isto como un signo de su futur grandor. In Roma, ille ganiava le respecto de omnes per su cortesia. Le rege Ancus Marcius notava Tarquinio e lo nominava guardian de su proprie filios.

Categoria:Reges de Roma